**SELETUSKIRI**

Kanepi Vallavolikogu määruse eelnõule

**Kanepi valla jäätmehoolduseeskiri**

**1. Õigusakti vastuvõtmise vajalikkuse põhjendus**

Eesti territooriumi haldusjaotuse seaduse § 14¹ lõike 4¹ kohaselt kehtivad ühinenud kohaliku omavalitsuse üksuste õigusaktid kuni haldusterritoriaalse korralduse muutmise tulemusena moodustunud kohaliku omavalitsuse üksuse õigusaktide kehtestamiseni selle kohaliku omavalitsuse üksuse territooriumil, kus need valdade ja linnade ühinemiseni kehtisid. Kohaliku omavalitsuse korralduse seaduse § 22 lõike 1 punkt 365 kohaselt on jäätmehoolduseeskirja kehtestamine volikogu ainupädevuses.

Hetkel kehtivad Kanepi valla haldusterritooriumil 2016. aastal ehk 6 aastat tagasi kehtestatud jäätmehoolduseeskirjad eraldi Kanepi vallas endistes piirides ning endiste Valgjärve ja Kõlleste valla piirides. Käesoleva määruse eesmärk on kehtestada ühinemisjärgsel Kanepi valla haldusterritooriumil ühtne jäätmehoolduseeskiri, mis on kooskõlas jäätmeseadusest tulenevate nõuetega.

Määrus kehtestatakse kohaliku omavalitsuse korralduse seaduse § 6 lg 1, § 22 lg 1 p 365 ja 366, jäätmeseaduse § 66 lg 2 ja 4, § 67 lg 6 ja § 71 lg 1 ja 2, pakendiseaduse § 15 lg 1 ning keskkonnaministri 03. juuni 2022. a määruse nr 28 „Olmejäätmete liigiti kogumise ja sortimise nõuded ja kord ning sorditud jäätmete liigitamise alused“ § 3 lõigete 1 ja 4 alusel.

Jäätmehoolduseeskirjaga kehtestatakse nõuded Kanepi valla haldusterritooriumil elavatele ja tegutsevatele füüsilistele ja juriidilistele isikutele ning asutustele seoses jäätmehoolduse tegevustega. Jäätmehoolduseeskiri sisaldab nõudeid jäätmehoolduse korraldamisele, korraldatud jäätmeveo rakendamisele, jäätmete liigiti kogumisele ja kogutud jäätmete käitlemisele. Määratakse jäätmehooldusega kokkupuutes olevate isikute õigused, kohustused ja vastutus.

Määrusega kehtestatakse uued tingimused jäätmete tekkekohal liigiti kogumisele läbi korraldatud jäätmeveo viisil, mis aitab Kanepi vallal täita jäätmete taaskasutamise riiklikke sihtarvu nõudeid, vähendada segaolmejäätmete tekkekogust ja vältida jäätmereostuste teket. Eesmärgi saavutamiseks hõlmatakse korraldatud jäätmeveoga seitsme erineva jäätmeliigi üleandmise võimalus (segaolmejääde, köögi- ja sööklajääde, paberi- ja kartongijääde, aia- ja haljastujääde, segapakend, klaaspakend, suurjääde). Liigiti kogutud jäätmete tekkekohal äravedu on jäätmevaldajatele mugavusteenus ja vähendab lisaks avaliku kogumisvõrgu kasutamise koormus ja sellega seonduvaid probleeme.

Nimetatud seitsme jäätmeliigi osas on määrava tähtsusega köögi- ja sööklajäätmete liigiti kogumise viimine tasemele, kus kõik valla elanikud on jäätme kogumisega hõlmatud. Tegemist on riikliku prioriteediga, mille osas on jäätmeseadusega kehtestatud nõue hõlmata hiljemalt 31. detsembriks 2023. a kõik eesti jäätmevaldajad köögi- ja sööklajäätmete tekkekohal liigiti kogumisega ja edendada tekkekohal kompostimist.

Vastavalt jäätmeseadusele esitatakse kohaliku omavalitsuse üksuse jäätmehoolduseeskirja eelnõu arvamuse saamiseks Keskkonnaametile, tervishoiuteenuste osutaja jäätmete käitlemise kord Terviseametile ja veterinaarteenuste osutaja jäätmete käitlemise kord maakonna veterinaarkeskusele, kes vajadusel teevad kahe nädala jooksul ettepanekuid eeskirja täiendamiseks.

**2. Õigusakti sisu selgitus**

Määrus koosneb kaheksast peatükist.

I. Peatükk

Sätestab eeskirja üldsätted ja määratleb kasutatavad mõisted.

II. Peatükk

Sätestab jäätmekäitluse korraldamise üldpõhimõtted, mis on baasreegliteks jäätmete nõuetekohase käitluse korraldamisel iga jäätmevaldaja poolt. Määratakse jäätmevaldajate õigused ja kohustused, jäätmete kogumise ning kogumisvahendite paigaldamise ja kasutamise tingimused. Nimetatakse 14 jäätmeliiki, mida kõik jäätmevaldajad peavad tekkekohal liigiti koguma sõltumata jäätmevaldaja olemusest ja asukohast.

III. Peatükk

Sätestab reeglid korraldatud jäätmeveo osas. Määratakse 7 jäätmeliiki, mille tekkekohalt äravedu on korraldatud jäätmeveoga hõlmatud. Nendeks liikideks on:

1. segaolmejäätmed;
2. paberi- ja kartongijäätmed;
3. biolagunevad köögi- ja sööklajäätmed;
4. biolagunevad aia- ja haljastujäätmed;
5. suurjäätmed;
6. segapakendijäätmed;
7. klaaspakend.

Nimetatud jäätmeliigid vastavad keskkonnaministri 14. detsembri 2015. a määrusele nr 70 „Jäätmete liigitamise kord ja jäätmenimistu“, kus on esitatud ka jäätmeliikidele vastavad jäätmekoodid.

Eeskirja on toodud tingimus, millega antakse vallavalitsusele volitus vajadusel hõlmata korraldatud jäätmeveoga ka muude jäätmetekkekohtade ja nende jäätmete käitlemise korraldamine:

1. ühissõidukipeatustes, tänavatel, avalikes randades, parkides ning haljasaladel paiknevate avalikult kasutatavate kogumismahutite tühjendamine;
2. avaliku ürituse korraldamise luba vajavatel üritustel tekkivad jäätmed;
3. kalmistul tekkivad jäätmed;
4. jäätmejaama, jäätmepunkti jms jäätmete kogumise ja käitlemisega seotud üksuse haldamise ülesanne.

Antud sätte eesmärgiks on luua võimalus läbi ühtse korralduse koguda ja käidelda kõiki neid jäätmeid, mis valla haldusterritooriumil tekkivad ja mille käitlemise korraldamise reguleerimine või reaalne käitlemise on mingil viisil kohaliku omavalitsuse ülesandeks.

Kolmas peatükk on eeskirja üks olulisemaid põhjusel, et siin fikseeritakse (§ 11) detailsed tingimused korraldatud jäätmeveo raames jäätmete kogumise ja üleandmise kohta iga valla jäätmevaldaja osas. Lisaks määratakse tingimused jäätmevaldajate korraldatud jäätmeveoga liitumise ja liitumisest ajutise vabastuse saamise võimaluste osas, korraldatud jäätmeveo raames teenustasude kujundamise reeglid, teenustasude muutmise tingimused, kogumismahutite tühjendamise sageduse määramise tingimused ning jäätmevedaja kohustused jäätmete veo teostamise korralduse osas.

Olulisemad tingimused, millega jäätmevaldaja peab uue eeskirja alusel korraldatud jäätmeveo osas arvestama, on järgmised:

1. Kõiki jäätmeid tuleb tekkekohal liigiti koguda, erisused kehtivad kogutud jäätmete üleandmise tingimustes.
2. Segaolmejäätmed antakse üle jäätmevedajale.
3. Biolagunevate köögi- ja sööklajäätmed:
4. tiheasustusalal ja kompaktse hoonestusega alal asuvad jäätmevaldajad annavad jäätmed üle jäätmevedajale;
5. äri-, tootmis- ja ühiskondlike hoonetega hoonestatud kinnistutel, kus ei teki biolagunevaid köögi- ja sööklajäätmeid, on jäätmete üleandmisest vabastatud;
6. teistes asustusüksustes asuvad jäätmevaldajad peavad jäätmeid kohtkompostima või ise andma üle nõuetekohasesse kogumiskohta;
7. jäätmete tekkekoha kinnistul on lubatud jäätmeid kohtkompostida kompostriga, mis vabastab jäätmevaldaja jäätmete üleandmise kohustusest.
8. jäätmevaldajad, kes ei anna korraldatud jäätmeveo raames jäätmeid jäätmevedajale üle loetakse vallavalitsuse poolt köögi- ja sööklajäätmete kohtkompostijateks.

(4) Biolagunevate aia- ja haljastujäätmete üleandmine:

1. tiheasustusalal ja kompaktse hoonestusega alal asuvad jäätmevaldajad annavad jäätmed üle kas jäätmevedajale, nõuetekohasesse kogumiskohta või rakendavad jäätmete tekkekoha kinnistul kohtkompostimist.
2. teistes asustusüksustes asuvad jäätmevaldajad kas kohtkompostivad jäätmeid või annavad üle nõuetekohasesse kogumiskohta.

(5) Paberi- ja kartongijäätmete üleandmine:

1. korterelamud annavad jäätmed üle jäätmevedajale;
2. äri-, tootmis- ja ühiskondlike hoonetega hoonestatud kinnistud, kus tekib paberi- ja kartongijäätmeid, annavad jäätmed üle jäätmevedajale.
3. muud jäätmevaldajad annavad jäätmed üle avalikesse kogumismahutitesse, mis on korraldatud jäätmeveoga hõlmatud või jäätmejaama.

(6) Suurjäätmed on antakse jäätmevaldaja valiku alusel üle kas jäätmevedajale, jäätmejaama või muusse nõuetekohasesse kogumiskohta. Jäätmevedaja teostab regulaarseid jäätmete kogumisringe.

(7) Segapakendijäätmed antakse üle jäätmevedajale.

(8) Klaaspakendite:

1. alates 10 korteriga korterelamud annavad jäätmed üle jäätmevedajale;
2. äri-, tootmis- ja ühiskondlike hoonetega hoonestatud kinnistutel, kus tekib klaaspakendit, annavad jäätmed üle jäätmevedajale;
3. muud jäätmevaldajad annavad jäätmed üle avalikesse kogumismahutitesse, mis on korraldatud jäätmeveoga hõlmatud või jäätmejaama.

(10) Korraldatud jäätmeveoga liitumisest vabastamist saab taotleda nende kinnistute osas, mida alaliselt ei kasutata või kus alaliselt ei elata. Muud vabastuse alused puuduvad.

(11) Kogumisvahendite tühjendamise sageduse saab ka tiheasustusega alal viia harvemaks, kuni üks kord 12 nädala jooksul. Sellise vabastuse saamise eelduseks on jäätmevaldaja poolt biolagunevate jäätmete ja segapakendijäätmete kogumise nõuetekohane toimimine.

IV. Peatükk

Sätestab tingimused korraldatud jäätmeveoga hõlmamata, enamlevinud tekkega jäätmeliikide kogumise ja käitlemise osas, mille järgimine on kohustuslik kõikidele jäätmevaldajatele.

V. Peatükk

Sätestab eesmärgid jäätmete taaskasutamisele ja reeglid jäätmehoolduse arendamisele. Jäätmehoolduse arendamise igapäevane juhtimine on vallavalitsuse ülesandeks. Uue tingimusena sätestatakse vallavalitsusele õigus kehtestada valla territooriumil tegutsevatele ettevõtetele, asutustele ja tootjate ühendustele oma üksuse põhise jäätmekava koostamise nõue, mis võimaldab vallavalitsusel saada ülevaate antud üksuste jäätmealastest tegevustest ning saadav info on aluseks valla jäätmehoolduse arendamise tegevustele.

VI. Peatükk

Sätestab jäätmekäitluskoha järelhoolduse nõuded.

VII. Peatükk

Sätestab jäätmehoolduse tegevustes järelevalve korralduse ja vastuse tingimused. Järelevalvetegevuste teostamisel on keskne roll vallavalitsusel koos Keskkonnaametiga.

VIII. Peatükk

Sätestab eeskirja rakendussätted. Kuna määruse rakendamiseks vajalike dokumentide väljatöötamine ja muutmine on pigem tehniline küsimus, antakse nende koostamise õigus vallavalitsusele.

**3. Milliste õigusaktidega on käesoleval ajal küsimus reguleeritud**

1. Jäätmeseadus
2. Pakendiseadus

3) Kanepi Vallavolikogu 16. veebruari 2016. a määrus nr 1-1.2/8 „Kanepi, Kõlleste, Laheda, Valgjärve ja Vastse-Kuuste valla ühine jäätmehoolduseeskiri“;

4) Kanepi Vallavolikogu 24. jaanuari 2008. a määrus nr 7 „Kanepi valla korraldatud jäätmeveo tingimused ja kord“;

5) Valgjärve Vallavolikogu 16. veebruari 2016. a määrus nr 6 „Kanepi, Kõlleste, Laheda, Valgjärve ja Vastse-Kuuste valla ühine jäätmehoolduseeskiri“;

6) Valgjärve Vallavolikogu 24. mai 2016. a määrus nr 1-1.1-17 „Valgjärve valla korraldatud jäätmeveo tingimused ja kord“;

7) Kõlleste Vallavolikogu 11. märtsi 2016. a määrus nr 1-1.2/7 „Kanepi, Kõlleste, Laheda, Valgjärve ja Vastse-Kuuste valla ühine jäätmehoolduseeskiri“;

8) Kõlleste Vallavolikogu 29. juuli 2016. a määrus nr 1-1.2/8 „Kõlleste valla korraldatud jäätmeveo tingimused ja kord“.

**4. Milliseid valla õigusakte on vaja kehtetuks tunnistada või muuta seoses õigusakti vastuvõtmisega**

1) Kanepi Vallavolikogu 16. veebruari 2016. a määrus nr 1-1.2/8 „Kanepi, Kõlleste, Laheda, Valgjärve ja Vastse-Kuuste valla ühine jäätmehoolduseeskiri“;

2) Kanepi Vallavolikogu 24. jaanuari 2008. a määrus nr 7 „Kanepi valla korraldatud jäätmeveo tingimused ja kord“;

3) Valgjärve Vallavolikogu 16. veebruari 2016. a määrus nr 6 „Kanepi, Kõlleste, Laheda, Valgjärve ja Vastse-Kuuste valla ühine jäätmehoolduseeskiri“;

4) Valgjärve Vallavolikogu 24. mai 2016. a määrus nr 1-1.1-17 „Valgjärve valla korraldatud jäätmeveo tingimused ja kord“;

5) Kõlleste Vallavolikogu 11. märtsi 2016. a määrus nr 1-1.2/7 „Kanepi, Kõlleste, Laheda, Valgjärve ja Vastse-Kuuste valla ühine jäätmehoolduseeskiri“;

6) Kõlleste Vallavolikogu 29. juuli 2016. a määrus nr 1-1.2/8 „Kõlleste valla korraldatud jäätmeveo tingimused ja kord“.

**5. Õigusakti vastuvõtmisest tulenevad kulutused ja katteallikad**

Määruse rakendamine ei too kaasa täiendavaid kulusid ega tulusid. Määruse rakendamine on olulises mahus seotud valla teenistujate tööaja kasutamisega.

**6. Kellele vastuvõetud akt edastada**

Akt edastatakse Kanepi Vallavalitsusele.

**7. Õigusakti täitjad, tähtajad ja kontrolli teostajad**

Akti täitjateks on eelkõige Kanepi Vallavalitsus kui ametiasutus ja ka Kanepi Vallavalitsus kui kollegiaalorgan. Kontrolli teostab vallavalitsus/revisjonikomisjon.

**8. Akti jõustumine**

Määrus jõustub kolmandal päeval pärast Riigi Teatajas avaldamist.

**Eelnõu esitaja** Kanepi Vallavalitsus

**Esitamise aeg** ……………2022. a

**Eelnõu koostaja** keskkonnaspetsialist Urmas Kolina

**Eelnõu ettekandja** keskkonnaspetsialist Urmas Kolina